A touz ceulz qui ces présentes lettres verront, Jehan de Chalon, ainsné filz du conte d’Aucerre et de Tonnerre, aiant le gouvernement des dictes contés, salut. Savoir faisons que comme pour le fait de nostre délivrance et rançon paier, à laquelle par noz ennemiz avons très excessivement esté miz, et laquelle, sanz l’aide de noz bons amis et loiaux subgez, bonnement ne pourrions paier et nous conviendroit restourner en prison pardevers noz diz ennemis, où nous serions en aventure de mourir, que Dieu ne veuille: nous, ayens mandé et fait venir pardevant nous en nostre ville d’Aucerre les habitans de la ville de Chitry, auxquelz nous avons dit et exposé la nécessité et grant besoing que nous avons, et comme de présent pour le fait de nostre délivrance il nous convient pourchacier grans finances; en leur suppliant et requerant considéré la perte et dommage que nous avons euz et soustenuz en nostre prinse, l’empirement de nostre corps et la promesse que nous avons à nos mestres que gracieusement, de leur pure, bonne et franche volonté nous vousissent faire aide et du leur donner et ottroier, pour nostre dicte raençon paier, et que le disiesme de touz les blefs, et vins que il cuendront en tout leurs héritages estant en toute la conté d’Aucerre, fiez, rerefiez et ressors d’icelle, nous vousissent donner et ottroyer pour nostre dicte délivrance; lequel disieme de touz leurs blefs et vins que il cuendrons en toutes leurs terres estant en ladicte conté fiez, rerefiez ressors d’icelle, comme dit est, gracieusement de leur pure, bonne et franche volonté nous ont donné et ottroié à lever et cueillir par troiz années compté ceste présente pour l’une des dictes troiz années dessus dictes. Et voulons par ces presentes que le don à nous par lesdiz habitanz einsi fait, ou temps advenir ne leur soit ou puisse tourner à préjudice, ne que le dit ottroy et aide dessus-diz, monseigneur nostre père, nous, ou autres de lui aient cause, en cas pareil ou semblable, le puissient ou deyent traire à conséquence ne que nouvel droit pour ce nous en soit aquis contre lesdiz habitans, ni aucun d’eux, de quelque estat, condicion et seigneurie que il seront. Et aussi voulons-nous que toutefoiz et quantes lesdiz habitanz de Chitry voudront changer ou permuer leur capitaine, se profitable ne leur estoit, que eulx mesmes habitanz en eslisent un aultre profitable et souffisant et icelui capitaine ainsi eslit par lesdiz habitanz nous permettrons, ordonnerons, establirons et commettrons comme capitaine en non de nous et pour nous, toutes fois et quantes mestiers sera. Et aussi, veu et regardé la bonne volonté que lesdiz habitanz ont envers nous, à yceulx avons donné et ottroié, de grace espécial, que dorez en avant aux portes de nostre ville d’Aucerre lesdit habitanz ne paieront servitudes, péages ne coustumes nouvellement ordonnées, excepté les coustumes anciennes. Et en oultre auxdiz habitanz avons ottroyé que durans les troiz années dessusdictes nous ne prenrons, pourchacerons ne ne ferons prise, ne souffrerons estre faictes par nous ou noz genz, par quelque manière que ce soit, sur lesdiz habitanz. Car ainsi le voulons nous estre fait. Et que ce soit ferme chose et estable, nous avons fait sceller ces présentes de nostre propre séel. Donné à Aucerre le VIIIe jour du mois de septembre l’an mil CCC soizante et cinq. Par monseigneur.